Moderne tyrkisk, altså det som er offisielt språk i dagens Tyrkia, bygger på osmantyrkisk. Som del av nasjonsbyggingen i den tyrkiske republikken som etterfulgte Det osmanske riket, iverksatte Mustafa Kemal Atatürk en omfattende språkreform. Denne var del av et sett med gjennomgripende reformer som skulle bidra til å transformere Tyrkia til en moderne europeisk stat.